NÁRODNÁ RADA SLOVENSKEJ REPUBLIKY

VIII. volebné obdobie

**Obrázok, na ktorom je náčrt, kresba, symbol, kreslený obrázok

Automaticky generovaný popis**

UZNESENIE

NÁRODNEJ RADY SLOVENSKEJ REPUBLIKY

z ................. 2023

**k uznaniu hladomoru na Ukrajine v rokoch 1932-1933 za genocídu**

**Národná rada Slovenskej republiky**

pri príležitosti 90. výročia hladomoru na Ukrajine v rokoch 1932-1933,

v nadväznosti na uznesenie Národnej rady Slovenskej republiky č. 700 z   
12. decembra 2007 k Deklarácii Národnej rady Slovenskej republiky k hladomoru v rokoch 1932 – 1933 v bývalom Sovietskom zväze, zvlášť na Ukrajine (tlač 467 – upravené znenie),

so zreteľom na uznesenie Najvyššej rady Ukrajiny z roku 2003, v ktorom sa vyhlásil úmyselný hladomor za akt genocídy, na ukrajinský zákon z 28. novembra 2006 o Holodomore na Ukrajine v rokoch 1932 – 1933 a na výzvu Najvyššej rady Ukrajiny zo 16. novembra 2022 adresovanú parlamentom na celom svete, pokiaľ ide o uznanie Holodomoru v rokoch 1932 – 1933 za genocídu ukrajinského ľudu,

s ohľadom na uznesenie Európskeho parlamentu z 15. decembra 2022 o 90 rokoch po Holodomore: uznanie masového zabíjania vyhladovaním za genocídu (2022/3001(RSP)),

pripájajúc sa k posledným vyhláseniam kongresu Spojených štátov, nemeckého Spolkového snemu, dolnej komory belgického parlamentu, českej Poslaneckej snemovne a Senátu, Francúzskeho národného zhromaždenia a ďalších:

1. uznáva Holodomor, teda umelo vyvolaný hladomor na Ukrajine v rokoch 1932-1933 spôsobený zámernou politikou sovietskeho režimu na čele s Josifom Vissarionovičom Stalinom, za genocídu ukrajinského ľudu, keďže bol spáchaný s úmyslom zničiť skupinu ľudí úmyselným nastolením životných podmienok, ktoré mali viesť k ich fyzickému zničeniu;
2. s hlbokým zármutkom uctieva pamiatku obetí Holodomoru a vyjadruje solidaritu s ukrajinským ľudom, ktorý trpel v tejto tragédii, najmä s pozostalými Holodomoru a s ich rodinami a blízkymi a vyjadruje im v mene občanov Slovenskej republiky úprimnú sústrasť;
3. dôrazne odsudzuje tieto genocídne činy totalitného sovietskeho režimu, ktoré viedli k smrti miliónov Ukrajincov a výrazne poškodili základy ukrajinskej spoločnosti;
4. vyjadruje poľutovanie nad tým, že v čase 90. výročia Holodomoru Rusko pokračuje vo svojej agresívnej vojne proti Ukrajine, porušuje jej zvrchovanosť a územnú celistvosť a snaží sa ju zlikvidovať ako národný štát a zničiť identitu a kultúru jej národa; okrem toho odsudzuje, že ruská agresívna vojna proti Ukrajine spôsobila celosvetovú potravinovú krízu, pričom Rusko ničí a rabuje sklady obilia na Ukrajine a aj naďalej sťažuje vývoz ukrajinského obilia do najchudobnejších štátov;
5. dôrazne odsudzuje manipuláciu súčasného ruského režimu s historickou pamäťou týkajúcou sa Holodomoru;
6. čo najdôraznejšie odsudzuje všetky formy totalitarizmu; vyjadruje poľutovanie nad tým, že zločiny sovietskeho totalitného režimu neboli doteraz vyhodnotené z právneho hľadiska, že ich páchatelia neboli postavení pred súd a že medzinárodné spoločenstvo tieto zločiny nikdy jednoznačne neodsúdilo;
7. vyjadruje poľutovanie nad tým, že aj na Slovensku stále niektorí ľudia inklinujú k totalitnému režimu a jeho predstaviteľom, ako aj nad tým, že sa Slovensku doposiaľ nepodarilo dôkladne vysporiadať sa s totalitnou minulosťou, ani potrestať zločiny spáchané počas totalitného komunistického režimu a že sa mu nedarí zabrániť rozširovaniu totalitnej propagandy a potrestať propagáciu totalitného režimu ani v súčasnosti;
8. v kontexte súčasnej agresívnej vojny Ruska proti Ukrajine vyjadruje odhodlanosť napraviť svoje chyby z minulosti a urobiť všetko preto, aby sa podobná tragédia na Ukrajine či kdekoľvek na svete už nikdy nezopakovala;
9. považuje Holodomor na Ukrajine, ktorá sa v júni stala kandidátskou krajinou na vstup do Európskej únie, za súčasť našej spoločnej histórie ako Európanov a Európaniek.

**Odôvodnenie**

**návrhu na vydanie uznesenia Národnej rady Slovenskej republiky**

**k uznaniu hladomoru na Ukrajine v rokoch 1932-1933 za genocídu**

Uznesenie reaguje na 90. výročie hladomoru na Ukrajine v rokoch 1932-1933 v kontexte agresívnej vojny Ruska proti Ukrajine.

Holodomor v rokoch 1932 – 1933 zapríčinil smrť miliónov Ukrajincov a Ukrajiniek, bol cynicky naplánovaný a kruto vykonaný sovietskym režimom s cieľom presadiť sovietsku politiku kolektivizácie poľnohospodárstva a potlačiť ukrajinské obyvateľstvo a ich národnú identitu. Podobné kruté metódy používal sovietsky režim aj v iných častiach Sovietskeho zväzu, najmä v Kazachstane, Bielorusku, na severnom Kaukaze a inde, no práve Ukrajinci a Ukrajinky boli hladomorom najviac postihnutí. Existujú dôkazy o tom, že sovietsky režim zámerne skonfiškoval zozbieranú úrodu obilnín a zavrel hranice, aby Ukrajincom zabránil utiecť pred vyhladovaním. V rokoch 1932 a 1933 Sovietsky zväz vyvážal z územia Ukrajiny obilie, zatiaľ čo tamojší obyvatelia hladovali a umierali. Zabíjanie prevažne vidieckych Ukrajincov často sprevádzala propaganda, ktorá roľníkov ako tzv. kulakov označovala za vinníkov hladomoru. Prebiehajúca ruská agresívna vojna proti Ukrajine, ničenie jej energetickej a poľnohospodárskej infraštruktúry, blokovanie vývozu ukrajinského obilia a krádež miliónov ton obilia zo strany Ruska obnovili obavy z rozsiahleho umelo vyvolaného hladomoru, najmä na globálnom Juhu, ktorý je závislý od cenovo dostupného ukrajinského obilia.

V nadväznosti na uznesenie Európskeho parlamentu z 15. decembra 2022 o 90 rokoch po Holodomore: uznanie masového zabíjania vyhladovaním za genocídu (2022/3001(RSP)) a na ďalšie obdobné vyhlásenia vo svete dopĺňa uznesenie Národnej rady Slovenskej republiky č. 700 z 12. decembra 2007 k Deklarácii Národnej rady Slovenskej republiky k hladomoru v rokoch 1932 – 1933 v bývalom Sovietskom zväze, zvlášť na Ukrajine (tlač 467 – upravené znenie) tak, že jasne označuje Holodomor, teda umelo vyvolaný hladomor na Ukrajine v rokoch 1932-1933 spôsobený zámernou politikou sovietskeho režimu na čele s Josifom Vissarionovičom Stalinom, za genocídu.

Návrh textu jednotlivých bodov je inšpirovaný predovšetkým vyššie menovaným uznesením Európskeho parlamentu s niektorými úpravami adaptovanými na Slovensko. Doplnené sú body 7 a 8, ktoré odrážajú slovenské špecifiká. Bod 9 je inšpirovaný uznesením nemeckého Spolkového snemu a zdôrazňuje európsku solidaritu s Ukrajinou.

Uznesenie sa navrhuje prijať nielen s ohľadom na 90. výročie hladomoru na Ukrajine, ktorý predstavuje spoločne s holokaustom najtragickejšiu udalosť proti ľudskosti na európskom kontinente, a na obdobné uznesenia Európskeho parlamentu a iných krajín, ale aj v dôsledku pretrvávajúcej agresívnej vojny Ruska proti Ukrajine, v ktorej chce Rusko opäť zničiť ukrajinskú národnú identitu a fyzicky zlikvidovať Ukrajincov a Ukrajinky ako národ, s cieľom jasne pomenovať minulé činy a upozorniť na tieto činy širokú verejnosť, postaviť sa jasne na stranu Ukrajiny v minulosti i v súčasnosti a urobiť všetko preto, aby sa podobné činy na Ukrajine či kdekoľvek vo svete už nikdy neopakovali.

**Podpisová listina**

**k návrhu na vydanie uznesenia Národnej rady Slovenskej republiky**

**k uznaniu hladomoru na Ukrajine v rokoch 1932-1933 za genocídu**

MENO A PRIEZVISKO PODPIS

|  |  |
| --- | --- |
| 1. |  |
| 2. |  |
| 3. |  |
| 4. |  |
| 5. |  |
| 6. |  |
| 7. |  |
| 8. |  |
| 9. |  |
| 10. |  |
| 11. |  |
| 12. |  |
| 13. |  |
| 14. |  |
| 15. |  |